ປະຊາຊົນ 4 ຄົນ ເສຍຊີວິດ ໃນແຜ່ນດິນໄຫວ ທີ່ຈີນ
ມີຢ່າງໜ້ອຍ 4 ຄົນ ເສຍຊີວິດ ແລະຫລາຍກວ່າ 50 ຄົນ ບາດເຈັບ ໃນເຫດແຜ່ນດິນໄຫວ ທີ່ມີຄວາມແຮງ 5.9 ຣິກເຕີ ໃນແຂວງຊີສວນ ຂອງຈີນ.
ບັນດາເຈົ້າໜ້າທີ່ຈີນ ກ່າວວ່າ ແຜ່ນດິນໄຫວໄດ້ປະທະຂົງເຂດ ທີ່ມີປະຊາຊົນອາໄສຢູ່ບໍ່ໜາແໜ້ນປານໃດໃນພາກຕາເວັນຕົກ ຂອງຈີນ ເຮັດໃຫ້ຢ່າງໜ້ອຍ 4 ຄົນເສຍຊີວິດ ແລະຫຼາຍກວ່າ 50 ຄົນໄດ້ຮັບບາດເຈັບ ອົງການສຳຫລວດທໍລະນີວິທະຍາຂອງສະຫະລັດ ກ່າວວ່າ ຄວາມ ແຮງຂອງແຜ່ນດິນໄຫວຄັ້ງນີ້ ແມ່ນ 5 9 ຣິກເຕີ ເລິກລົງໄປ 14 ຫຼັກກິໂລແມັດ ແລະກ່າວວ່າ ແຜ່ນດິນໄຫວດັ່ງກ່າວເກີດຂຶ້ນໃນ ຕອນບ່າຍໆວັນ ເສົາວານນີ້ ຢູ່ຫ່າງຈາກເມືອງ Kangding ໃນ ແຂວງຊີສວນ 30 ຫຼັກກິໂລແມັດ ມີບ້ານເຮືອນບາງຫຼັງໄດ້ພັງທະລາຍລົງ ແລະອີກຫຼາຍຫຼັງໄດ້ຮັບຄວາມເສຍຫາຍ ອົງການຂ່າວຊິນຫົວ ທາງການຈີນ ແຈ້ງໃຫ້ຊາບໃນວັນອາທິດມື້ນີ້ີ້ວ່າ ພວກນັກຮຽນ 42 ຄົນໄດ້ຮັບບາດເຈັບໃນການແລ່ນຢຽບກັນທີ່ໂຮງຮຽນປະຖົມແຫ່ງນຶ່ງໃນເມືອງ Tagong ໃນຂະນະທີ່ແລ່ນໄປຫາບ່ອນປອດໄພນັ້ນ ເວລານີ້ ບັນດາເຈົ້າໜ້າທີ່ກຳລັງປະເມິນເບິ່ງຄວາມເສຍຫາຍຢູ່ ໃນຂະນະດຽວກັນ ການທຳຄວາມສະອາດໄດ້ເລີ້ມຂຶ້ນແລ້ວ ໃນເຂດທີ່ເປັນພູດອຍແຫ່ງ ນຶ່ງໃນພາກກາງຍີ່ປຸ່ນ ບ່ອນທີ່ແຜ່ນດິນໄຫວທີ່ມີຄວາມແຮງ 6 8 ຣິກເຕີ ປະທະໃນຄືນວັນເສົາຜ່ານມານີ້ ເຮັດໃຫ້ຜູ້ຄົນໄດ້ຮັບບາດເຈັບຢ່າງໜ້ອຍ 39 ຄົນ ແລະເຮັດໃຫ້ບ້ານເຮືອນຫຼາຍຫຼັງພັງທະລາຍລົງ ແຜ່ນດິນໄຫວດັ່ງກ່າວ ມີຈຸດໃຈກາງໃກ້ກັບເມືອງ Nagano ແລະສົ່ງແຮງກະທົບກະເທືອນໄປໄກຮອດນະຄອນຫຼວງໂຕກຽວ ໃນເມື່ອວ່າ ແຜ່ນດິນໄຫວດັ່ງກ່າວໄດ້ເກີດຂຶ້ນເລິກເຂົ້າ ໄປຢູ່ໃນໃຈກາງຂອງປະເທດ ຈຶ່ງບໍ່ມີການອອກຄຳເຕືອນກ່ຽວກັບຄື້ນຟອງຍັກສຸນາມິ